noong mga unang buwan, ang kapisanan ay makalawa sanglinggo kung magpulong, at ang bilang ng mga nagsisidalo sa mga pulong na ito ay di lumiliit sa tatlongpu. noong mga unang buwan, ang mga talumpati, pagtatalo at ang mga balak na inihaharap tuwing magpupulong ay punong puno ng mahahalagang layon at madlang kaparaanang magagamit upang lalong mapalusog at mapadakila ang kapisanan. nariyan ang pagtatayo ng isang aklatan (biblioteca); nariyan ang pagbubukas ng isang paaralan sa gabi, na walang upa; nariyan ang pagpapalabas ng isang pahayagang lingguhan; nariyan ang pagdadaos ng mga papulong; nariyan ang mga sari saring campana laban sa bisyo laban sa sugal at sabong laban sa mga mahahalay at di wastong kaugalian, hilig, atb. : at nariyan ang kung ano ano pang matatayog na panukala. ang lahat ng kasiglahang ito na napagmalas sa loob ng dakilang mithi, noong mga unang buwan ay lubhang ikinaaliw ng mga nagsipagtatag sa kapisanang iyon.